ועדת העבודה והרווחה, כנסת 25, פרוטוקול מספר 138, 2024-01-03 00:00

אלמוג כהן: בוקר טוב לכל המכובדים שהגיעו

אלמוג כהן:  אני רוצה לפתוח את הישיבה בהצעת אכרזת חומרי נפץ (חומרי נפץ מאושרים) (הוראת שעה) (תיקון), התשפ"ד-2023

אלמוג כהן:      משרד העבודה, בבקשה

יובל אביעד: ממונה תחום בכיר, לשכה משפטית, משרד העבודה

יובל אביעד:  היום אנחנו מביאים לכם בקשה להאריך את הוראת השעה שהתקבלה ועוגנה בחקיקה ב-27 במרס 2023 בעקבות החלטת ממשלה 361

יובל אביעד:  בפעם הקודמת אנחנו ביקשנו להכניס להוראת שעה את סוג 12 שזה זיקוקי די-נור מתחום של זיקוקים מועפים ופגזים על כל חלקיהם, לאשר אותם כחומר נפץ מאושר שייכנס לאכרזה כאשר הסיבה שעשינו את זה היא לנסות להגביר את האכיפה של משטרת ישראל בתחום הזה מבלי לשנות את ההרכב של משטר ההיתרים האזרחי

יובל אביעד:       היום אנחנו מבקשים להאריך את הוראת השעה הזאת, שהייתה לתשעה חודשים, בשנה נוספת כאשר יש כמה סיבות שהצטרפו למכלול דברים

יובל אביעד:  הדבר האחד הוא העניין הזה שבהחלטת ממשלה 361 שבאה בעקבות החלטה קודמת מספר 457 הוקמה ועדה בין-משרדית שתפקידה בין היתר היה לבדוק את מכלול האסדרה של זיקוקי די-נור

יובל אביעד:  הוועדה הזאת ישבה וייצרה מסקנות ובאמת הייתה ועדה מאוד פורייה ועשתה את העבודה כמו שצריך

יובל אביעד:  במכלול הדברים שהוועדה הזאת קבעה יש משימות רבות שצריך לעשות במקביל כדי להכניס את כל קטגוריה 2 של זיקוקי די-נור לתוך אכרזת חומרי הנפץ

יובל אביעד:  היום לקחנו רק חלק מאותה קטגוריה מספר 2 ועיגנו את הדברים הכי דחופים גם למשטרת ישראל וגם אינדיקציות ביטחוניות שקיימות שכנראה שם יש צורך לעגן את זה באכרזה

יובל אביעד:      הוועדה הזו אכן ישבה, היא הציעה מסקנות אבל טרם גובשו הדרכים ליישום

אלמוג כהן: להערכתך תוך כמה זמן יגובשו מסקנות?     

יובל אביעד: משרד לביטחון לאומי שמתכלל את הוועדה יוכל לדבר על זה

יובל אביעד:      כמובן שהמלחמה קצת הפריעה להמשך של הגיבוש

יובל אביעד:  מדובר בוועדה גדולה שצריך לכנס אותה ולקבל החלטות ממשלה נוספות

יובל אביעד:       לפחות מהאינדיקציות הביטחוניות שהחברים מהמשרד לביטחון לאומי ומשטרת ישראל ידברו עליהן עולה שבתקופה הזאת שהייתה הוראת שעה, כן היה נראה שיש הגברת אכיפה על התחום הזה של זיקוקי די-נור בהיבט הזה, בהיבט הפלילי והפח"עי, וזה כן יצר ברמת השימוש של הזיקוק – כלומר, התפיסות שהם עשו, כתבי האישום שהם הגישו – סוג של הרתעה וזה היה אפקטיבי

יובל אביעד:  כלומר, במכלול זה היה מאוד אפקטיבי

יובל אביעד:       אנחנו כמשרד העבודה יושבים כרגע על תקנות שיסדירו את התחום של קטגוריה מספר 2 שהיום לא מוסדרת בתקנות אלא ברמת נוהל משרדי, כאשר גם זה היה חלק מהחלטת הממשלה שאנחנו צריכים לעשות זאת ואנחנו עושים זאת

יובל אביעד:      לכן אנחנו סבורים שבמשך השנה הקרובה אחרי שהמלחמה תסתיים והכול יהיה בסדר נוכל להתקדם בכל המישורים

יובל אביעד:  לכן אנחנו מבקשים שזה יוארך בשנה נוספת

יובל אביעד:  אפשר לשמוע את משטרת ישראל ואת המשרד לביטחון לאומי לגבי האינדיקציות ככל שהם יכולים לדבר עליהן

נעה בן שבת: אדוני, אפשר לשאול שאלה?     

אלמוג כהן: בוודאי

נעה בן שבת: מתי אמורות להגיע התקנות לגבי קטגוריה 2?     

יובל אביעד: עבדנו על טיוטה שכרגע היא בשלב סופי ואחרי הערות ציבור

יובל אביעד:  אני תכף אסביר את המורכבות של התקנות

יובל אביעד:  זה אמור לעבור השבוע ובעזרת השם אני אעביר את זה השבוע למשרד המשפטים, לייעוץ וחקיקה, להמשך עבודה

יובל אביעד:  צריך להבין שאלה תקנות מאוד מאוד מורכבות שמסדירות הרבה תחומים ממשטר היתרים ועד דברים רבים שקשורים בהיבט של הכשרות מסביב לדבר הזה

יובל אביעד:  אלה תקנות שהן ברמת חוק

יובל אביעד:  אלה לא תקנות פשוטות

נעה בן שבת: הן ביטוי של מה שהחליטה אותה ועדה

יובל אביעד: כן

יובל אביעד:  ברוב הדברים

יובל אביעד:  אני אגיד בגדול שזיקוקים שהם צעצועים מסוכנים בקטגוריה 1 הם מחוץ לאסדרה הזאת ושהיא עדיין במשרד הכלכלה אבל חלקים ממנה כנראה שכן

יובל אביעד:  אנחנו כן עובדים על זה

יובל אביעד:  כלומר, מבחינת משרד העבודה, אנחנו על זה

יובל אביעד:  לתכלל את התחום הזה של זיקוקי די-נור שלא היה מוסדר בתקנות, להפוך אותו לתקנות, זה אירוע שהוא מצריך חשיבות כי יש לזה היבטים של חופש עיסוק, היבטים פליליים וכולי

יובל אביעד:  חשוב שיהיה תוצר טוב

אלמוג כהן: נציגי משטרת ישראל

קרן ברק: המשרד לביטחון לאומי

קרן ברק:  אני אומר כמה דברים ולגבי הכמויות של הזיקוקים שנתפסו וכתבי האישום, ימשיכו נציגי המשטרה

קרן ברק:      כל האירוע של זיקוקי הדי-נור שאנחנו נכנסנו אליו התחיל מהתופעה של זריקת זיקוקים נגד כוחות הביטחון

קרן ברק:  כמה שנים היה ניסיון להסדיר את הנושא הזה, המשרד שלנו מול משרד העבודה ומשרד הכלכלה ואכן בהחלטה 549 הממשלה החליטה להטיל על שרת הכלכלה דאז, היום זה שר העבודה, להכניס את כל קטגוריה 2 באכרזת חומרי נפץ

קרן ברק:  לקראת הרמדאן בשנה שעברה לקחנו את שני הפריטים - ונאמר לנו על ידי המשטרה איזה פריטים הם המסוכנים ביותר בהם משתמשים נגד כוחות הביטחון, שזה כוורות ופגזים – והכנסנו אותם באכרזת חומרי נפץ כרגע כהוראת שעה לתשעה חודשים והיא אמורה לפוג מחר

קרן ברק:  הוקם צוות בין-משרדי שלנו ושל משרד העבודה, הכלכלה, ועוד כמה משרדים כדי להסדיר את כל הסוגייה של הזיקוקים

קרן ברק:       הצוות עבד בצורה מאוד אינטנסיבית, כל המשרדים ביחד, הוגש דוח לשני המנכ"לים, גם למנכ"ל שלנו וגם למנכ"ל משרד הכלכלה, ואנחנו פעלנו, כל המשרדים, ליישם את מסקנות הצוות כאשר חלק יושמו וחלק היו בתהליך

קרן ברק:  בין היתר מכיוון שהתחילה המלחמה, העבודה נפסקה בשלב הזה

קרן ברק:  אנחנו מקווים שבשנה הקרובה נצליח להתקדם עם מסקנות הצוות

קרן ברק:      מכיוון שהוראת השעה אמורה לפוג מחר, ביקשנו הארכה של שנה

קרן ברק:  אני כן אומר שבתשעת החודשים האלה – תכף ישלימו אותי נציגי המשטרה – היו תפיסות של אלפי כוורות ופריטים של זיקוקים והוגשו עשרות כתבי אישום

קרן ברק:  יש אכיפה פלילית מאוד יעילה ומאוד אפקטיבית

יניב פדידה: רמ"ד מעבדות חבלה

יניב פדידה:  צריך להבין שזיקוקי די-נור בבסיס שלהם, כל הזיקוקים ולא משנה מאיזו קטגוריה, מכילים חומר נפץ

יניב פדידה:  הם תערובות נפץ אחרות

יניב פדידה:  אם אלה צעצועים מסוכנים, זיקוקים קטגוריה 1 עד 4

יניב פדידה:  לנו הייתה בעיה קשה לאכוף את הנושא הזה כי בפועל חוק חומרי הנפץ מתייחס בעיקר לכל הנושא של היבואנים, המפעילים החוקיים, והוא לא מתייחס לגורמים עבריינים שמשתמשים בזיקוקים

יניב פדידה:  כשאנחנו תופסים זיקוק כוורת או פגז או כל זיקוק אחר אצל אזרח, אנחנו צריכים – בגלל החוק שהוא קצת מסורבל – להתחיל להגדיר מאיזו קטגוריה הוא ומאיזה תקן הוא

אלמוג כהן: מה זאת אומרת גורמים עבריינים שמשתמשים בזיקוקים? אנחנו מדברים על הפרות סדר? פח"ע?     

יניב פדידה: אם באים לבית של בן אדם ותופסים אצלו 50, 60 או 200 כוורות, אני לא יודע אם הוא רוצה להפעיל את זה בערב בחתונה של הבת או שהוא רוצה למכור את זה או שהוא רוצה לקחת את זה להפגנה שזו עבירה בפני עצמה

יניב פדידה:  הייתה לנו בעיה להוכיח כי כל פעם שנתפסו כוורות כאלה, אני צריך לעבוד לפי התקינה של היבואן או של מוכר הזיקוקים ולהגדיר מאיזו קטגוריה הוא וכאן מדובר בפריטים שהם מאוחסנים הרבה פעמים בלי תוויות ולפעמים הם מפרקים את הכוורות לקנים בודדים ואז בכלל מדובר בפריט חדש ולא פריט שעבר את מכון התקנים

יניב פדידה:      השינוי הקטן שבוצע באכרזה מאפשר לנו להסתכל על מרבית הזיקוקים שנתפסים, שאלה כוורות זיקוקים ופגזי זיקוקים שהם היותר משמעותיים, ובקלות להתייחס אליהם כחומר נפץ בלי לפרק אותם, בלי לדגום אותם ובלי לבדוק מאיזו תקינה הם

יניב פדידה:  הם שייכים וזה עזר לנו מאוד

יניב פדידה:  בתקופה הזאת, מאז השינוי של האכרזה, אני כמדור מעבדות חבלה תפסנו 75 אירועים שונים שנתפסו זיקוקים אצל אנשים בכמות של 2,600 פריטים שונים שנתפסו באירועים האלה ומבחינתנו זו כמות משמעותית

יניב פדידה:  על חלקם הוגשו כתבי אישום ועל כך יוכלו להרחיב חבריי

ירון קנטר: חטיבת התביעות, מדור הנחיה וחקיקה, משטרת ישראל

ירון קנטר:  אני אתחבר לדברים של יניב

ירון קנטר:  הקושי שהיה לפני שהאכרזה הזו באה לעולם, היה קושי ראייתי

ירון קנטר:  כתובע התקשיתי לגבש כתב אישום מאחר שלא נמצא גורם שיכול היה לתת לי חוות דעת שהפריט שנתפס, המוצג שנתפס, הוא חומר נפץ

ירון קנטר:  מה שהאכרזה הזו עשתה, היא שחררה את הפלונטר הזה כי היום מערך החבלה, גורמי המקצוע, הם לא אנשי תקינה

ירון קנטר:  הם לא מגיעים ממכון התקנים

ירון קנטר:  הם מתעסקים במהות, בפריט עצמו, וכאשר תיקון האכרזה מאפשר לבחון לא לפי התקינה אלא לפי המהות של הכלי שזה פגז זיקוקים או כוורת זיקוקים, זה יאפשר להם לכתוב חוות דעת מקצועית ולי כגורם תביעתי להסתמך על חוות הדעת כדי להגיש את כתב האישום

ירון קנטר:  זה השינוי שנעשה

ירון קנטר:  בפועל זה אומר שאנשים שנתפסו בעבר עם כוורות, אנחנו התקשינו לגבש כתבי אישום בעניינם

אלמוג כהן: ברשותך, שאלה

אלמוג כהן:  כשאתה אומר כוורות, אתה מתכוון גם לקנים נפרדים שעברו סוג של טרנספורמציה או רק למוצר המוגמר?     

ירון קנטר: ברגע שיש לי חוות דעת של גורם מקצועי שהגליל הספציפי הזה, גם אם הוא הופרד, אם זאת כוורת של 20 קנים ופרקו אותה לצמדים של שניים, לצורך העניין זאת כוורת

ירון קנטר:  זה קנה של כוורת

ירון קנטר:  צריך לזכור שאני עורך דין, אני לא איש המקצוע שקובע האם הפריט שנתפס הוא כוורת

ירון קנטר:  אם יש לי את חוות הדעת של גורם המקצוע, אני מסתמך עליה להליך המשפטי

ירון קנטר:      אם אני בוחן נתונים, אני לוקח את תשעת החודשים האחרונים מאז סוף מרס-תחילת אפריל 2023 ועד היום, הוגשו 17 כתבי אישום

ירון קנטר:  צריך להבין שכתבי האישום שהוגשו הם לא על 17 פריטים אלא כתב אישום אחד יכול להיות על עשרות קנים ואפילו יותר מזה

ירון קנטר:  כתב אישום אחד יכול להכיל עשרות קנים

ירון קנטר:  אם כן, הוגשו 17 כתבי אישום מ-26 במרס 2023 עד 1 בינואר 2024

אלמוג כהן: בנוגע לכתבי אישום, 17 כתבי האישום שהוגשו, באמת נתון מאוד יפה, תוכל לסבר לנו את האוזן לגבי הענישה?     

ירון קנטר: אני חושב שעדיין לא כי הם הוגשו רק עכשיו

אלמוג כהן: הם עדיין בתהליך?     

ירון קנטר: כן

ירון קנטר:  בתהליכים

אלמוג כהן: אתה יודע לחלק את זה לפי מחוזות?     

ירון קנטר: אפשר להפיק את זה ולראות כמה הוגשו במחוזות

אלמוג כהן: אשמח לקבל את הנתונים האלה לוועדה בבקשה

ירון קנטר: ניתן להפיק את זה

ירון קנטר:  אם כן, 17 כתבי אישום הוגשו

ירון קנטר:  כשאני בודק כמה כתבי אישום הוגשו שנתיים קודם לכן לפי חוק חומרי נפץ - אנחנו עומדים על כתב אישום אחד בשנת 2021 ו-2022, מה-1 בינואר 2021 עד 1 בינואר 2023

ליאת מזרחי: יכולתם להתרשם כמה האכרזה סייעה למשטרת ישראל

אלמוג כהן: ברשותכם, נסיים לשמוע את משטרת ישראל היקרה והאהובה, גיבורי ה-7 באוקטובר

ליאת מזרחי: אני מהייעוץ המשפטי באג"ם

ליאת מזרחי:  אין לי הרבה להוסיף על דברי חבריי

ליאת מזרחי:  אתם יכולים להתרשם לבד כמה האכרזה סייעה למשטרת ישראל להתמודד עם התופעה הזאת של זיקוקי די-נור מסוכנים וכמה היא משמשת כלי אפקטיבי עבורנו להתמודד ולאכוף את כל הנושא הזה

אלמוג כהן: תודה רבה

מ.י.: יועצת משפטית בשירות הביטחון הכללי

מ.י.:  אני מבקשת להצטרף לדברי המשטרה לעניין האפקטיביות של האכרזה שמהווה כלי משמעותי ואפקטיבי גם לשירות הביטחון הכללי למימוש תפקידנו וייעודנו לסיכול טרור

מ.י.:  מאחר שדובר כאן על מספר כתבי אישום ותיקי חקירה שהאכרזה הובילה אליהם צריך לומר שחלקם של הנחקרים נחקרו גם אצלנו בשירות מתוך החשיבות שאנחנו רואים במיגור התופעה

אלמוג כהן: כמה נחקרו אצלכם בשירות?     

א.ל.: היועץ המשפטי של חטיבת ירושלים ויהודה בשירות הביטחון

א.ל.:  אצלנו בחטיבה נחקרו כחמישה-שישה עצורים שהפעילות שלהם עירבה גם עבירות שקשורות בחומרי נפץ

א.ל.:  צריך לומר, להשלים את התמונה של חבריי, שהפרקליטות הגישה כתבי אישום כנגד כ-70 נאשמים בהם יש עבירות לפי חוק חומרי נפץ

א.ל.:  כלומר, יש כאן כתבי אישום משמעותיים ביותר בתקופה הזאת

א.ל.:  כתבי האישום שלנו ותמונת המודיעין שלנו מצביעה על כך שהשימוש בזיקוקים הוא שימוש מאוד משמעותי בקרב גורמי הטרור העממי בירושלים בהכוונה של ארגוני טרור

א.ל.:  לכן יכולת האכיפה המשמעותית כתוצאה מהוראת השעה הזאת עזרה לנו רבות בטיפול בתופעה ברמדאן הקודם ואינשאללה שלא נצטרך, אבל תעזור גם ברמדאן הבא

אלמוג כהן: תודה רבה לכם חברים

אלמוג כהן:  נציגת משרד המשפטים, עורכת-דין לילך וגנר ב-זום

לילך וגנר: שלום

לילך וגנר:  אני מצטרפת למה שנאמר על ידי קודמיי, גם ממשרד העבודה, גם מהמשרד לביטחון לאומי וגם מהמשטרה ומהשירות

לילך וגנר:  אנחנו חושבים שראוי להאריך את הוראת השעה הזאת שהוכיחה את עצמה ובמקביל עובדים על תיקון קבע שגם הוא ייתן מענה יותר הולם לנושא של הזיקוקים באופן כללי

לילך וגנר:  לכן לא ביקשנו – היועצת המשפטית של הוועדה שאלה אותי - להפוך את הוראת השעה להוראת קבע

לילך וגנר:  אנחנו כן חושבים שאפשר ליצור פתרון שהוא יותר מתאים לנושא הזיקוקים באופן כללי אבל כרגע, גם לאור המלחמה ועניינים שדורשים את התייחסותנו בצורה מיידית, התעכבה מאוד עבודת המטה אבל בכוונתנו להשלים אותה ולהביא פתרון יותר נכון

לילך וגנר:  הוראת השעה עושה את העובדה כמו שהובהר על ידי קודמיי

נעה בן שבת: נוכל לקבוע שתחילתה של ההוראה הזאת תהיה מהיום או ממחר?     

לילך וגנר: אני מזכירה שמי שעצם התוצאה של האכרזה הזאת היא יצירת עבירות פליליות להתנהגויות שונות שקשורות לאותם זיקוקים שנכנסים לקטגוריה בהוראת השעה של כוורות זיקוקים ושל הפגזים

לילך וגנר:  לכן אי אפשר להחיל את זה רטרואקטיבית

לילך וגנר:  ככל שאנחנו מספיקים לעמוד בתאריך, לא צריכה להיות שום מניעה להארכת הוראת השעה

לילך וגנר:  ברור שאי אפשר לכתוב אחרת כי זו חקיקת משנה, להתגבר על סעיף 4 לחוק העונשין

לילך וגנר:  לכן אי אפשר ליצור חקיקה פנימית רטרואקטיבית

לילך וגנר:  ככל שאנחנו עומדים בתאריך - מצוין

לילך וגנר:  אם לא נעמוד בתאריך, יהיה לנו יום או יומיים או שלושה בהם ההתנהגות הזאת לא תהיה עבירה פלילית

יובל אביעד: כאשר הוועדה תאשר את הנוסח עצמו, צריך להעביר את הנוסח ללשכת ראש-הממשלה כי מי שחתום על האכרזה הזאת זה ראש-הממשלה

יובל אביעד:  לכן גם בפעם הקודמת הוועדה העבירה את הנוסח ללשכת ראש-הממשלה לצורך החתימה שלו ומשם אנחנו ממשיכים לפרסום ברשומות

אלמוג כהן: מנהלת הוועדה תטפל בסוגייה הזאת

יובל אביעד: גם כתבתי לה את זה במייל

אלמוג כהן: מכובדיי, יש כאן מישהו שרוצה לומר משהו? אין

אלמוג כהן:      גברתי היועצת המשפטית, נקריא את נוסח החוק

נעה בן שבת: אכרזת חומרי נפץ (חומרי נפץ מאושרים) (הוראת שעה) (תיקון) התשפ"ד-2023     בתוקף סמכותה לפי ההגדרה "חומר מאושר" בסעיף 1 לחוק חומרי נפץ, התשי"ד-1954, ובאישור ועדת העבודה והרווחה של הכנסת לפי סעיף 2(ב) לחוק העונשין, התשל"ז-1977, מכריזה הממשלה לאמור:     

נעה בן שבת: באכרזת חומרי נפץ (חומרי נפץ מאושרים) (הוראת שעה), התשפ"ג-2023, בסעיף 2(ב) במקום "למשך תשעה חודשים מהיום הקובע" יבוא "עד ליום ה' ב טבת התשפ"ה (5 בינואר 2025)"

אלמוג כהן: ברשותכם, זה נושא שיש עליו קונצנזוס רחב מכל חלקי הבית

אלמוג כהן:  נעלה את נושא האכרזה על חומרי נפץ להצבעה

אלמוג כהן:      מי בעד האישור? מי נגד? אין מתנגדים

אלמוג כהן:  מי נמנע? אין נמנעים

אלמוג כהן: אושר     

אלמוג כהן: פה אחד אנחנו מאשרים את אכרזת חומרי הנפץ

אלמוג כהן:      תודה רבה לכל מי שהגיע